| **Scabiosa columbaria**Apsauga: 3(R) – Reta rūšis |
| --- |
| Balandinė žvaigždūnė (*Scabiosa columbaria*) |
| Mokslinė klasifikacija |
| 

|  |  |
| --- | --- |
| Karalystė: | Augalai  *( Plantae)* |
| Skyrius: | Magnolijūnai  *( Magnoliophyta)* |
| Klasė: | Magnolijainiai  *( Magnoliopsida)* |
| Poklasis: | Erškėčiažiedžiai  *( Rosidae)* |
| Šeima: | Karšuliniai  *( Dipsacaceae)* |
| Gentis: | Žvaigždūnė  *( Scabiosa)* |
| Rūšis: | Balandinė žvaigždūnė  *( Scabiosa columbaria)* |

 |
| Binomas |
| ***Scabiosa columbaria***L. |

**Balandinė žvaigždūnė** (lot. *Scabiosa columbaria*, angl. *Pigeon scabious, Pincushion flower, Small scabious, Dove pincushion*, vok. *Tauben-Skabiose, Tauben-Grindkraut*) – karšulinių (*Dipsacaceae*) šeimos žvaigždūnės (*Scabiosa*) genties augalas. Dar žinomas kaip **kirmažolė**, **špilgos**. Tai reta rūšis, įrašyta į Lietuvos raudonąją knygą.

Biologija
---------

Tai daugiametis, 40–80 cm aukščio žolinis augalas. Šaknis gali siekti 1 m gylį. Stiebai pavieniai, nuo vidurio šakoti. Tik žiedynkočiai nuo vidurio viršutinės dalies plaukuoti. Pamatiniai lapai ir vegetatyvinių stiebų lapai lyriškai plunksniškai suskaldyti, jų galinė skiltis apskrita, karbuotais kraštais, šoninės skiltys susideda iš 5–7 porų, atvirkščiai kiaušiniškos arba pailgos. Žemutiniai stiebo lapai du kartus plunksniškai suskaldyti, kaip ir pamatiniai, apaugę baltais plaukeliais, viršutiniai – plunksniškai karpyti, linijiškomis skiautėmis.

Žiedynai iki 3 cm skersmens, ilgakočiai, sunokus vaisiams rutuliški. Skraistlapiai lancetiški, nusmailėję, iki 1,5 cm ilgio, plaukuoti. Pažiedės plėnelinės, skiauterėtos, plaukuotos. Žiedai melsvi arba violetiniai, plaukuoti, kraštiniai gerokai didesni už vidinius. Išorinės taurelės viršuje 16 dantelių, jos briaunelės apaugusios baltais plaukeliais.

Žydi birželio–rugsėjo mėnesiais. Vaisiai cilindriški, vagoti, plaukuoti, atsiranda rugpjūčio mėnesį. Juos išnešioja vėjas. Dirvožemyje sėklos išlieka daigios 1–5 metus.

Paplitimas ir augavietės
------------------------

Savaime paplitusi Vidurio ir Pietų Europoje, Kaukaze, Balkanuose, Mažojoje ir Vidurinėje Azijoje, taip pat Afrikoje. Lietuvoje randamas pietuose ir pietryčiuose.

Auga sausose pievose ir šlaituose, sausuose retuose miškuose, dažniausiai pušynuose, pamiškėse, palei kelius miškuose ir miško aikštelėse.

Taikomoji reikšmė
-----------------

Augalas medingas, dekoratyvus, išvesta dekoratyvinių veislių.

Apsauga ir nykimo priežastys
----------------------------

Į Lietuvos saugomų augalų sąrašus įrašyta nuo 1962 m. Savaime nyksta pasikeitus apšvietimui, t. y. susidarius unksmei, nes augalas šviesomėgis. Sunaikinama pakeitus augavietės, ūkininkaujant ar kertant mišką suardžius dirvožemį, skinant, trypiant.

Sistematika
-----------

Išskiriami 3 porūšiai:

* *Scabiosa columbaria* L. subsp. *columbaria*
* *Scabiosa columbaria* subsp. *portae* (A.Kern. ex Huter) Hayek. Rytų ir Centriniai Karpatai
* *Scabiosa columbaria* subsp. *pseudobanatica* (Schur) Jáv. & Csapody. Italija ir Šiaurės Vakarų Balkanai

Galerija
--------

* Augalas
* Dek. v.'Butterfly Blue'
* Dek. v. 'Pink Mist'
* Stiebas ir lapai
* Vaisiai

Literatūra
----------

* Lietuvos TSR Flora, Lietuvos TSR mokslų akademija (dab. Lietuvos mokslų akademija), Vilnius, Mokslas, 1980, VI tomas, 542 p.
* Lietuvos raudonoji knyga. Red Data Book of Lithuania, Vilnius, Lututė, 2007, 480 p. ISBN 978-9955-692-71-3

Nuorodos
--------

* Balandinės žvaigždūnės mokslinis lotynų kalba pavadinimas ir sinonimai per Theplantlist.org Archyvuota kopija 2021-04-18 iš Wayback Machine projekto. (anglų k.)
* Wilde planten in Nederland en België (olandų k.)

Šaltiniai
---------


|  |  |
| --- | --- |
|  | **Vikiteka: Balandinė žvaigždūnė** – vaizdinė ir garsinė medžiaga  |

1. ↑  Flora Europaea